b'\n_START_ARTICLE_\nUngura\n_START_SECTION_\nIstorija\n_START_PARAGRAPH_\nMinimas nuo 1335\xc2\xa0m., kai kry\xc5\xbeiuo\xc4\x8diai ant Angrap\xc4\x97s up\xc4\x97s kranto pasistat\xc4\x97 medin\xc4\x99 pil\xc4\xaf ir pavadino j\xc4\x85 Angerburgu. 1365\xc2\xa0m. lietuviai pil\xc4\xaf sugriov\xc4\x97, bet vokie\xc4\x8diai netrukus toje pa\xc4\x8dioje vietoje pasistat\xc4\x97 m\xc5\xabrin\xc4\x99 pil\xc4\xaf. XV a. aplink pil\xc4\xaf prad\xc4\x97jo kurti miestelis, vadintas Gerothwohl. 1479\xc2\xa0m. Varmijos vyskupas Luka\xc5\xa1as Vacenrod\xc4\x97 leido prie\xc5\xa1pilyje pastatyti koply\xc4\x8di\xc4\x85. Nuo 1510\xc2\xa0m. miestelis dokumentuose vadinamas Naujuoju Kaimu, 1514\xc2\xa0m. jam suteikta privilegija. 1571\xc2\xa0m. baland\xc5\xbeio 14 d. kunigaik\xc5\xa1tis Albrechtas Frydrichas Hohencolernas suteik\xc4\x97 miesto teises. 1656\xc2\xa0m. miest\xc4\x85 nusiaub\xc4\x97 totoriai, \xc5\xbeuvo daug lietuvinink\xc5\xb3, kuri\xc5\xb3 vieton netrukus atsik\xc4\x97l\xc4\x97 lenkai moz\xc5\xabrai. Atsik\xc4\x97l\xc4\x97liai miest\xc4\x85 prad\xc4\x97jo vadinti Vengoborku. Po 1709\xe2\x80\x931710\xc2\xa0m. maro ir bado, kai mir\xc4\x97 du tre\xc4\x8ddaliai miesto gyventoj\xc5\xb3, prasid\xc4\x97jusi Did\xc5\xbeioji Pr\xc5\xabsijos kolonizacija pakeit\xc4\x97 etnin\xc4\x99 sud\xc4\x97t\xc4\xaf, miestelio gyventoj\xc5\xb3 daugum\xc4\x85 sudar\xc4\x97 atsik\xc4\x97l\xc4\x97liai i\xc5\xa1 Zalcburgo. 1730\xc2\xa0m. miestelio gatves prad\xc4\x97ta ap\xc5\xa1viesti liktarnomis. 1734\xc2\xa0m. Anderburgo pilyje gyveno atsistatydin\xc4\x99s Lenkijos karalius Stanislovas Le\xc5\xa1\xc4\x8dinskis. 1740\xc2\xa0m. in\xc5\xbeinierius Vladislavas Suchodolecas pastat\xc4\x97 vandentiek\xc4\xaf, vanduo pasiek\xc4\x97 miestel\xc4\x97n\xc5\xb3 namus ir pil\xc4\xaf. 1829\xc2\xa0m. \xc4\xafsteigta pirmoji Moz\xc5\xabrijoje mokytoj\xc5\xb3 seminarija. XX a. prad\xc5\xbeioje miestelio gyvenim\xc4\x85 pagyvino prasid\xc4\x97j\xc4\x99s turizmo bumas ir nutiestas gele\xc5\xbeinkelis, nuo Unguros i\xc5\xa1si\xc5\xa1akoj\xc4\x99s penkiomis kryptimis. Iki 1945\xc2\xa0m. priklaus\xc4\x97 Ryt\xc5\xb3 Pr\xc5\xabsijai, buvo Unguros apskrities centras._NEWLINE_Pirmojo pasaulinio karo metais ties Ungura vyko nuo\xc5\xbemios kovos tarp Vokietijos ir Rusijos imperijos kariuomen\xc4\x97s, ta\xc4\x8diau miestas beveik nenukent\xc4\x97jo. Tarpukariu Unguros apylink\xc4\x97s v\xc4\x97l tapo vandens turizmo centru. 1945\xc2\xa0m. Raudonoji armija miest\xc4\x85 subombardavo, buvo sugriauta apie 80\xc2\xa0% pastat\xc5\xb3. Po karo atiteko Lenkijai ir oficialiai pavadintas Vengor\xc5\xbeevu.\n_START_SECTION_\nPavadinimo kilm\xc4\x97\n_START_PARAGRAPH_\nMiestas pavadintas pagal per j\xc4\xaf tekan\xc4\x8di\xc4\x85 up\xc4\x99 Angrap\xc4\x99, kuri pr\xc5\xabs\xc5\xb3 kalba buvo vadinama Wangrappi (\xe2\x80\x9evinguriuojanti up\xc4\x97\xe2\x80\x9c). Lietuvi\xc5\xb3 kalboje pavadinimas asocijuotas su unguriais (pr. angurgis, ne Wangr-!), i\xc5\xa1 kur atsirado lietuvi\xc5\xb3 Ungura.'